Kommissionens beslutning

af 3. maj 2001

om ændring af beslutning 2001/327/EF om flytningsrestriktioner for dyrearter, der er modtagelige for mund- og klovesyge, og om ophævelse af beslutning 2001/263/EF

(meddelt under nummer K(2001) 1214)

(EØS-relevant tekst)

(2001/349/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10, og

ud fra følgende betragtninger:

(1) De dyresundhedsmæssige betingelser for handel med kvæg og svin er fastsat ved Rådets direktiv 64/432/EØF af 26. juni 1964 om veterinærpolitimæssige problemer ved handel inden for Fællesskabet med kvæg og svin(3), senest ændret ved Rådets direktiv 2000/20/EF(4).

(2) De dyresundhedsmæssige betingelser for handel med får og geder er fastsat ved Rådets direktiv 91/68/EØF af 28. januar 1991 om dyresundhedsmæssige betingelser for samhandelen med får og geder inden for Fællesskabet(5), senest ændret ved Kommissionens beslutning 94/953/EF(6).

(3) De dyresundhedsmæssige betingelser for handel med andre klovbærende dyr end dem, der er nævnt i direktiv 64/432/EØF og 91/68/EØF, er fastsat ved Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(7), senest ændret ved Kommissionens beslutning 95/176/EF(8).

(4) Velfærdsbetingelserne for transport af dyr i EF er fastsat i Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(9), senest ændret ved direktiv 95/29/EF(10).

(5) Rådets forordning (EF) nr. 1255/97 af 25. juni 1997 vedrører fællesskabskriterier for mellemstationer og tilpasning af den ruteplan, der er omhandlet i bilaget til direktiv 91/628/EØF(11).

(6) Efter indberetningerne om udbrud af mund- og klovesyge i Det Forenede Kongerige, Frankrig, Nederlandene og Irland vedtog Kommissionen beslutning 2001/172/EF(12), 2001/208/EF(13), 2001/223/EF(14) og 2001/234/EF(15) om beskyttelsesforanstaltninger mod mund- og klovesyge i de respektive medlemsstater.

(7) Situationen for mund- og klovesyge i visse dele af EF vil kunne udgøre en fare for besætningerne i andre dele af EF på grund af markedsføringen af og handelen med levende klovbærende dyr.

(8) Alle medlemsstaterne har indført flytningsrestriktioner for dyr af modtagelige arter som fastsat i beslutning 2001/327/EF om flytningsrestriktioner for dyrearter, der er modtagelige for mund- og klovesyge, og om ophævelse af beslutning 2001/263/EF(16).

(9) På baggrund af sygdomsudviklingen og resultaterne af de epidemiologiske undersøgelser, der er foretaget i de smitteramte medlemsstater i nært samarbejde med andre medlemsstater, bør der endvidere nedlægges forbud mod flytning af dyr via mellemstationer, og restriktionerne med hensyn til flytning af modtagelige dyr inden for EF bør fastholdes i en yderligere periode.

(10) Det er dog muligt at lempe visse restriktioner ved at ændre beslutning 2001/327/EF.

(11) Situationen tages op til fornyet overvejelse på mødet i Den Stående Veterinærkomité, som er berammet til den 2. maj 2001, og foranstaltningerne tilpasses om nødvendigt.

(12) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/327/EF foretages følgende ændringer:

1) Artikel 1 affattes således: "Artikel 1

Ved anvendelse af nærværende beslutning:

1) er 'godkendte samlesteder' de centre, der er defineret i artikel 2, stk. 2, litra o), i Rådets direktiv 64/432/EØF, og som i overensstemmelse med artikel 11, stk. 3, i nævnte direktiv er meddelt til medlemsstaterne og Kommissionen senest den 2. maj 2001.

2) betyder 'region i en medlemsstat' en del af Fællesskabets område som defineret i artikel 2, stk. 2, litra p), i direktiv 64/432/EØF."

2) Der indsættes en ny artikel 2: "Artikel 2

Andre medlemsstater end Det Forenede Kongerige sørger for, at:

1) transport af dyrearter, der er modtagelige for mund- og klovesyge, forbydes.

Uden at dette berører Rådets direktiv 64/432/EØF, 91/68/EØF og 92/65/EØF, gælder dette forbud ikke for flytninger af dyrearter, der er modtagelige for mund- og klovesyge, fra afgangsbedriften

- direkte eller via et enkelt samlested til et slagteri til øjeblikkelig slagtning.

I forbindelse med EF-samhandel skal samlestedet godkendes, og transporten skal tillades af myndighederne på afgangs- og bestemmelsesstedet, eller

- direkte eller via et enkelt samlested til en enkelt bestemmelsesbedrift i tilfælde af andre modtagelige dyrearter end kvæg og svin efter tilladelse fra myndighederne på afgangs- og bestemmelsesstedet.

I forbindelse med EF-samhandel skal samlestedet godkendes, eller

- direkte til en anden bedrift i tilfælde af kvæg og svin efter meddelelse til myndighederne på afgangsstedet.

I tilfælde af EF-samhandel skal transporten tillades af myndighederne på afgangs- og bestemmelsesstedet.

Som fravigelse fra kravet om meddelelse i første punkt i dette led kan medlemsstaterne udstede en generel flytningstilladelse, der i tredive dage er gyldig for direkte flytning inden for den samme medlemsstat fra en bedrift til en anden, når flytningen finder sted regelmæssigt på et etableret kontraktligt grundlag mellem afgangs- og bestemmelsesbedriften. En sådan tilladelse trækkes straks tilbage i tilfælde af mistanke om mund- og klovesyge i den region, hvor afgangsbedriften ligger, eller

- direkte eller via et enkelt samlested til højst ti bestemmelsesbedrifter i tilfælde af kvæg og svin efter tilladelse fra myndighederne på afgangsstedet.

I tilfælde af EF-samhandel skal samlestedet godkendes, og transporten skal tillades af myndighederne på afgangs- og bestemmelsesstedet, eller

- direkte eller via en samleplads for at samle besætninger eller flokke, der skal videre til bestemte græsgange med myndighedernes tilladelse på afgangs- og bestemmelsesstedet.

2) Dyreflytning, der tillades i overensstemmelse med fravigelserne i stk. 1, finder sted, såfremt:

a) dyr, der indgår i EF-samhandelen, under transporten ikke kommer i kontakt med dyr fra andre afgangsbedrifter, medmindre sådanne dyr

- enten skal sendes til slagtning eller

- stammer fra eller kommer fra bedrifter i en region i en medlemsstat, hvor der ikke er håndhævet restriktioner efter artikel 9 i direktiv 85/511/EØF på forsendelsesdatoen og i mindst 20 dage i den periode, hvor dyrene har været holdt der, når dette kræves i stk. 3.

b) at køretøjer, der er anvendt til transport af levende dyr, rengøres og desinficeres efter hver transport, og at der fremlægges bevis for, at de er desinficeret, og

c) at det først er tilladt at transportere sådanne dyr til andre medlemsstater, efter at den lokale veterinærmyndighed 24 timer i forvejen har sendt den centrale veterinærmyndighed og de lokale veterinærmyndigheder i bestemmelsesmedlemsstaten og den centrale veterinærmyndighed i transitmedlemsstaten meddelelse herom.

3) Hvor det kræves i denne beslutning, giver myndighederne på afgangsstedet kun tilladelse til flytning af dyrearter, der er modtagelige for mund- og klovesyge, på en af følgende betingelser:

- dyrene indgår i EF-samhandelen og har været holdt på afgangsbedriften i mindst 30 dage før tilladelsen eller siden fødslen på oprindelsesbedriften, hvor dyrene er under 30 dage gamle, og der ikke er blevet indsat nogen modtagelige dyrearter på bedriften i denne periode i tilfælde af får og geder, eller i de sidste 20 dage i tilfælde af kvæg, eller i de sidste ti dage i tilfælde af svin

- dyrene skal flyttes inden for afgangsmedlemsstaten og har været holdt på afgangsbedriften i mindst 20 dage før tilladelsen eller siden fødslen på oprindelsesbedriften, hvor dyrene er under 20 dage gamle, og der ikke er blevet indsat nogen modtagelige dyrearter på bedriften i denne periode, eller i de sidste ti dage i tilfælde af svin

- dyrene skal flyttes inden for en region i en medlemsstat

- dyrene transporteres uden at passere et autoriseret samlested direkte til et slagteri til omgående slagtning.

4) Uanset artikel 3, stk. 1, litra aa), andet led, i Rådets direktiv 91/628/EØF sørger medlemsstaterne for, at der ikke flyttes dyrearter, der er modtagelige for mund- og klovesyge, via mellemstationer, som er oprettet og godkendt i henhold til Rådets forordning (EF) nr. 1255/97."

3) Artikel 2 og 3 omnummereres i overensstemmelse hermed.

Artikel 2

Denne beslutning er rettet til medlemsstaterne.

Udfærdiget i Bruxelles, den 3. maj 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT 121 af 29.7.1964, s. 1977/64.

(4) EFT L 163 af 4.7.2000, s. 35.

(5) EFT L 46 af 19.2.1991, s. 19.

(6) EFT L 371 af 31.12.1994, s. 14.

(7) EFT L 268 af 14.9.1992, s. 54.

(8) EFT L 117 af 24.5.1995, s. 23.

(9) EFT L 340 af 11.12.1991, s. 17.

(10) EFT L 148 af 30.6.1995, s. 52.

(11) EFT L 174 af 2.7.1997, s. 1.

(12) EFT L 62 af 2.3.2001, s. 22.

(13) EFT L 73 af 15.3.2001, s. 38.

(14) EFT L 82 af 22.3.2001, s. 29.

(15) EFT L 84 af 23.3.2001, s. 62.

(16) EFT L 115 af 25.4.2001, s. 12.